AFRIKAANSE OPSOMMING: Die Moment Metode (MoM) vind algemene toepassing in die numeriese oplossing van elektromagnetiese oppervlak integraalvergelykings. Numeriese foute is inherent tot die prosedure: foutberamingstegnieke is dus nodig om die betrokke foute te analiseer en te reduseer. Gradiënt verhalingstegnieke van die Eindige Element Metode word in hierdie tesis in die MoM konteks geformuleer. Hierdie tegnieke word ingespan om die oppervlaklading van 'n Rao-Wilton-Glisson (RWG) MoM oplossing na 'n verbeterde hoër-orde voorstelling te neem. Verder is 'n nuwe lading verhalingstegniek deur die outeur voorgestel wat spesifiek op die eienskappe van die RWG basis funksies gebaseer is. Die verhaalde ladingsverspreidings is geïmplementeer in a posteriori fout beraming van die lading. Die nuut voorgestelde tegniek het die akkuraatste resultate gelewer, uit die groep verhalingstegnieke wat ondersoek is. Addisioneel tot ladingsverhaling, is die moontlikheid van MoM-stroom verhalingstegnieke ook ondersoek. 'n Metode vir die verhaling van 'n hoër-orde divergente stroom komponent, gebaseer op die verhaalde lading, is geïmplementeer. Verder is twee nuwe metodes vir die verhaling van die solenodiale komponent van die RWG stroom deur die outeur voorgestel. A posteriori foutberaming van die MoM-stroom is met behulp van die verhaalde stroom verspreidings gerealiseer, en daar is gevind dat 'n gemengde tweede-orde verhaalde stroom, gebaseer op 'n vektor metode, die beste resultate lewer. Die foutberamingstegnieke wat in hierdie tesis ondersoek is, kan in 'n aanpasbare skema opgeneem word om die akkuraatheid van 'n numeriese oplossing, relatief tot die berekeningskoste, te optimeer.